text: Esbjerg er ramt af pokal-eufori 
  10 november 2010 kl. 11.41
  Esbjergs træner Ove Pedersen og forsvareren Nicolai Høgh er begyndt at glæde sig til et stort pokalforår.
  Esbjerg kan så småt øjne holdets tredje pokalfinale på fem år, efter at vestjyderne tirsdag spillede sig frem til semifinalerne i Ekstra Bladet Cup med en 2-0-sejr over AaB.
  Skulle det lykkes at komme i finalen, vil det betyde ekstra meget for midterforsvareren Nicolai Høgh.
  Høgh var skadet, da Esbjerg i 2006 og 2008 blev slået i finalen af Randers FC og Brøndby.
  - Det er noget tid siden, vi har været med så langt fremme, og det er da fedt, at vi kan se frem til to semifinaler.
  - Nu har vi chancen for at komme i finalen, og jeg vil vildt gerne prøve at spille sådan en kamp, for jeg har været skadet begge de gange, hvor jeg ellers havde muligheden, siger Nicolai Høgh til klubbens hjemmeside.
  Esbjerg-træner Ove Pedersen glæder sig også over, at holdet er sikret to semfinalekampe, som spilles til næste år.
  - Det er fantastisk for klubben, for det betyder, at vi har to fremragende kampe at se frem til i foråret. Nu kan vi overvintre, mens vi ser frem til semifinalerne, og vi har stadig muligheden for at komme i en pokalfinale, siger Pedersen.
  Mens Esbjerg har succes i pokalturneringen, så kæmper holdet med i bunden i Superligaen, hvor holdet er placeret lige over nedrykningsstregen.
  